ຄ​ວາມ​ຂັດ​ແຍ້ງ ​ໃນແຄວ້ນ ​ແຄັ​ສ​ເມຍ ເຮັດ​ໃຫ້​ອຸດ​ສາ​ຫະ​ກຳ ​ໝາກ​ໄມ້ ເສຍ​ຫາຍ​ມະ​ຫາ​ສານ
ບັນ​ດາ​ນັກ​ຄ້າ​​ໝາກ​ໄມ້ຫຼາຍ​ບໍ​ລິ​ສັດ​ ໄດ້​ເຂົ້າ​ມາ​ຫາ​ລາວ ເພື່ອ​ຊື້​ໝາກ​ໄມ້​ຈາກ​ສວນ​ທັງ​ໝົດ, ຄື​ປົກ​ກ​ະ​ຕິ​ໃນ​ອຸດ​ສາ​ຫະ​ກຳ​ນັ້ນ.
ໃນຂະນະທີ່ຄົນໃນທົ່ວໂລກຕ້ອນຮັບປີໃໝ່ດ້ວຍການປາຖະໜາ ເພື່ອສັນຕິພາບ ແລະ ຄວາມຮັ່ງມີນັ້ນ, ຫຼາຍຄົນໃນພາກພື້ນທີ່ມີຄວາມຂັດແຍ້ງກັນໃນເອເຊຍໃຕ້ ຊື່ວ່າ ແຄັສເມຍ ແມ່ນກຳລັງປະເຊີນກັບສິ່ງທີ່ຄາດວ່າ ຈະເປັນປີທີ່ຫຍຸ້ງຍາກຂ້າງໜ້າ ລາຍງານຂອງນັກຂ່າວ ວີໂອເອ ໂຣຊານ ມູກາລ ສະແດງໃຫ້ເຫັນຄວາມເຄັ່ງຕຶງ ລະຫວ່າງຄູ່ແຂ່ງ ທີ່ມີອາວຸດນິວເຄລຍ ອິນເດຍ ແລະ ປາ-ກິສຖານ ແມ່ນກຳລັງສ້າງຄວາມເສຍຫາຍຕໍ່ຊາວສວນໝາກໄມ້ໃນທ້ອງຖິ່ນຢ່າງໜັກ ເຊິ່ງ ພຸດທະສອນ ຈະນຳລາຍລະອຽດມາສະເໜີທ່ານໃນອັນດັບຕໍ່ໄປ ໃນຂະນະທີ່ໝາກແອັບເປິລເໜົ່າຢູ່ເທິງຕົ້ນໄມ້ນັ້ນ, ທ້າວ ຄວາຈາ ມາກຊຸດ ກາເດຍ ແມ່ນໄດ້ມີຄວາມເສຍໃຈກັບການສູນເສຍເວລາ ແລະ ເງິນ ລາວໄດ້ເຮັດວຽກຢ່າງໜັກສຳລັບຜົນລະປູກຂອງປີນີ້ ແລະ ຄາດວ່າຈະມີຜົນໄດ້ຮັບສູງກວ່າປົກກະຕິ ບັນດານັກຄ້າໝາກໄມ້ຫຼາຍບໍລິສັດໄດ້ເຂົ້າມາຫາລາວ ເພື່ອຊື້ໝາກໄມ້ຈາກສວນທັງໝົດ, ຄືປົກກະຕິໃນອຸດສາຫະກຳນັ້ນ ແຕ່ໂຊກບໍ່ດີສຳລັບລາວ, ສະຖານະການລະຫວ່າງ ອິນເດຍ ແລະ ປາກິສຖານ ແມ່ນໄດ້ຮ້າຍແຮງຂຶ້ນກວ່າເກົ່າ ກ່ອນຂໍ້ຕົກລົງຂອງລາວຈະແລ້ວສຳເລັດ ຜູ້ຊື້ໝາກໄມ້ຂອງລາວໄດ້ໜີໄປຈາກການເຈລະຈາ, ບາງຄັ້ງກໍຍ່າງອອກໄປເລີຍ ທ້າວ ຄວາຈາ ມາກຊຸດ ກາເດຍ ເຈົ້າຂອງສວນໝາກໄມ້ ໄດ້ກ່າວວ່າ “ຂ້າພະເຈົ້າໄດ້ບອກເຂົາເຈົ້າວ່າ ຂ້າພະເຈົ້າຢາກໄດ້ 7,000 ໂດລາສຳລັບຜົນລະປູກຂອງຂ້າພະເຈົ້າ ເຂົາເຈົ້າເບິ່ງຄືວ່າສົນໃຈ ໃນຂະນະທີ່ພວກເຮົາຍັງທຳການເຈລະຈາຢູ່ນັ້ນ, ການຍິງກັນກໍໄດ້ເລີ່ມຂຶ້ນ ເຂົາເຈົ້າເວົ້າວ່າພາຍໃຕ້ສະຖານະການແບບນີ້ ເຂົາເຈົ້າບໍ່ສາມາດທີ່ຈະເກັບໝາກແອັບເປິລໄດ້ເລີຍ ການຍິງກັນແມ່ນຮຸນແຮງຫຼາຍ ຈົນເຂົາເຈົ້າຢ້ານ ແລະ ຮອດບໍ່ໄດ້ຢູ່ກິນນ້ຳຊາເລີຍ ” ການຍິງກັນ, ຂ້າມສິ່ງທີ່ຮູ້ຈັກກັນວ່າ ແມ່ນເສັ້ນການຄວບຄຸມ ທີ່ເປັນເຂດຊາຍແດນທີ່ແທ້ຈິງລະຫວ່າງ ອິນເດຍ ກັບ ປາກິສຖານ ໃນແຄວ້ນ ແຄັສເມຍ ນັ້ນ, ແມ່ນໄດ້ກາຍເປັນເລື່ອງປົກກະຕິ ປີກາຍນີ້, ທັງສອງຝ່າຍໄດ້ຍິງຕອບໂຕ້ກັນຫຼາຍພັນຄັ້ງ, ສັງຫານປະຊາຊົນຫຼາຍຮ້ອຍຄົນ ໃນເມື່ອມັນມີປະຊົນຫຼາຍກວ່າໃນຟາກຂອງ ປາກິສຖານ, ພົນລະເຮືອນແມ່ນໄດ້ປະສົບຄວາມທຸກທໍລະມານຫຼາຍກວ່າໃນຟາກນີ້ ຫຼາຍຄົນໃນພາກພື້ນນີ້ ອາໄສສວນໝາກໄມ້ຂອງເຂົາເຈົ້າເພື່ອສ້າງລາຍໄດ້ ກ່ອນຄວາມເຄັ່ງຕຶງໄດ້ຂະຫຍາຍຂຶ້ນນັ້ນ, ຄວາມຫວັງຂອງເຂົາເຈົ້າແມ່ນສູງ ດຣ ຕາຣິກ ຊາອີດ, ຈາກກະຊວງກະສິກຳ ໄດ້ກ່າວວ່າ “ປີກາຍນີ້ລະດູໜາວແມ່ນດົນກວ່າ, ເຊິ່ງແມ່ນດີສຳລັບຕົ້ນໝາກໄມ້ ສະນັ້ນປີນີ້ ຜົນລະປູກແມ່ນຈະສູງກວ່າສຳລັບໝາກໄມ້ທຸກຊະນິດ ປົກກະຕິພວກເຮົາຈະເກັບໝາກແອັບເປິລໄດ້ 20 ຫາ 25 ພັນໂຕນຈາກພາກພື້ນນີ້ ແຕ່ປີນີ້ພວກເຮົາຄາດວ່າຈະເກັບໄດ້ຫຼາຍກວ່າ 40,000 ໂຕນ ການເກັບ ແລະ ຫໍ່ໝາກແອັບເປິລແມ່ນໃຊ້ເວລາຫຼາຍເດືອນ ຫຼາຍເດືອນເພື່ອເກັບໝາກແອບເປິລຈາກຕົ້ນຂອງມັນໃນຈຳນວນທີ່ນ້ອຍ ໃນຂະນະທີ່ມັນເລີ່ມສຸກ ອີກເດືອນນຶ່ງແມ່ນຫໍ່ມັນໃສ່ກ່ອງ ແລະ ອີກເດືອນແມ່ນສົ່ງມັນໄປຕະຫຼາດຂາຍສົ່ງ ວຽກດັ່ງກ່າວບໍ່ສາມາດເຮັດໄດ້ພາຍໃຕ້ການຍິງກັນຢ່າງຕໍ່ເນື່ອງ ເຖິງແມ່ນຜູ້ທີ່ສາມາດເກັບມັນຈາກຕົ້ນໄດ້ໃນລະດູນີ້ ເຂົາເຈົ້າກໍມັກຈະສູນເສຍມັນຢູ່ຕາມທາງ ທ້າວ ຊາເກຍ ນາກວີ, ຜູ້ອາໄສຢູ່ໃນທ້ອງຖິ່ນ ກ່າວວ່າ “ພໍ່ຄ້າຄົນນຶ່ງໄດ້ນຳເອົາໝາກແອັບເປິລຂອງລາວຈາກສວນໄປຖະໜົນໃນຄືນນຶ່ງ ຕອນທີ່ ອິນເດຍ ເລີ່ມຍິງ ຄົນຂອງລາວກໍໄດ້ຖິ້ມທຸກຢ່າງຢູ່ຖະໜົນ ແລະ ໄປຫຼົບລີ້ຢູ່ກ້ອງຂົວເພື່ອປ້ອງກັນຊີວິດຂອງເຂົາເຈົ້າໄວ້ ” ພາກພື້ນດັ່ງກັບແມ່ນມີຊື່ສຽງສຳລັບໝາກໄມ້ຂອງເຂົາເຈົ້າ ແຕ່ປີນີ້, ຍ້ອນຄວາມບໍ່ສາມາດທີ່ຈະເກັບມັນ, ແມ່ນກະທັ້ງໃນຕະຫຼາດທ້ອງຖິ່ນນັ້ນ, ໝາກໄມ້ທຸກຊະນິດແມ່ນຖືກນຳເຂົ້າຈາກພາຍນອກ